*Tämä artikkeli käsittelee suomalaista laulajaa. Alma on myös ranskalaisen laulajan Alexandra Maquetin taiteilijanimi.*

**Alma** (oikealta nimeltään **Alma-Sofia Miettinen** s. 17. tammikuuta 1996 Kuopio) on suomalainen laulaja-lauluntekijä. Alma nousi alun perin julkisuuteen *Idols*-laulukilpailun seitsemännellä kaudella, jonka myötä hän siirtyi tuomarina toimineen Sini Sabotagen tuplaajaksi. Vuonna 2014 Alma solmi levytyssopimuksen PME Recordsin kanssa, ja kaksi vuotta myöhemmin maailmanlaajuisen sopimuksen Universal Musicin kanssa. Alma vaihtoi Universalilta Sonylle vuonna 2019.

Alma julkaisi debyyttisinglensä "Karma" kesäkuussa 2016, jota seurasi EP *Dye My Hair* lokakuussa. "Karma" sijoittui julkaistessaan Suomen latauslistan ensimmäiselle sijalle ja singlelistan sijalle viisi. Myöhemmät singlejulkaisut ovat saavuttaneet Suomen ohella myös listasijaa ulkomailla, muun muassa Britanniassa, Saksassa ja Itävallassa. Toukokuussa 2020 debyyttialbuminsa *Have U Seen Her?* julkaissut Alma on myös vieraillut muiden artistien julkaisuilla, mm. Felix Jaehnen ja Charli XCX:n, ja saanut yhteensä seitsemän Emma-ehdokuutta, joista hän voittanut kaksi. Lisäksi Alma on palkittu kahdella Vuoden vienti -Emmalla, sekä Suomi-palkinnolla vuonna 2017. Samana vuonna Alma voitti myös MTV Europe Music Awardsin Suomen kategorian. Hänen uusimmat äänitteensä ja musiikkivideonsa ovat vuodelta 2020.

Ura
---

### Uran alkuvaiheet (2013–2016)

Alma kilpaili *Idolsin* seitsemännellä kaudella vuonna 2013, mutta putosi kilpailusta juuri ennen semifinaalia. Hän tutustui kuitenkin kilpailussa tuomarina toimineeseen Sini Sabotageen ja pääsi hänen keikkakokoonpanoonsa avainsanoja toistavaksi ja yleisöä huudattavaksi taustalaulajaksi eli tuplaajaksi. Hän oli mukana myös Sabotagen *Lue mun huulilta* -EP:n kappaleella "Muuta ku mä".

Alma solmi ensimmäisen levytyssopimuksensa vuonna 2014 PME Recordsin kanssa, joka toimii hänen levy-yhtiönään Pohjoismaissa ja Baltiassa yhdessä Warner Musicin kanssa. Marraskuussa 2015 Alma solmi lauluntekijäsopimuksen saksalaisen musiikkikustantamo Sony/ATV Music Publishingin kanssa. Toukokuussa 2016 Alman uutisoitiin allekirjoittaneen maailmanlaajuisen levytyssopimuksen Saksan Universal Musicin kanssa.

### Ensimmäiset musiikkijulkaisut (2016–2018)

Alma julkaisi esikoissinglensä "Karma" 3. kesäkuuta 2016. Kappale sisältyy myös hänen lokakuussa julkaistulle *Dye My Hair* -EP:lle. Hän vieraili myös vokalistina saksalaisen Felix Jaehnin heinäkuussa 2016 julkaistulla "Bonfire"-kappaleella, joka nousi Saksassa singlelistan kolmoseksi. Tammikuussa 2017 Soundin lukijat valitsivat Alman "Kotimainen tulokas 2016" -äänestyksen voittajaksi. Vuoden 2017 Emma-gaalassa hän oli ehdolla viidessä eri kategoriassa (Vuoden tulokas, Vuoden biisi, Vuoden Pop, Vuoden artisti, Vuoden musiikkivideo). Lopulta hänet palkittiin vuoden tulokkaana, jonka lisäksi hän sai Vuoden vienti -Emman.

Alman kansainvälinen menestys sai jatkoa keväällä ja kesällä 2017, kun "Chasing Highs" -single nousi listoille ensin Suomessa ja Saksassa, Itävallassa sekä Sveitsissä, ja myöhemmin Britanniassa ja Irlannissa. Heinäkuussa 2017 kappale nostettiin brittiläisen BBC Radio 1 -radiokanavan A-soittolistalle. Elokuussa 2017 se nousi Britannian virallisen singlelistan sijalle 18. Syksyllä 2017 Alma jatkoi vuonna 2018 julkaistavan esikoisalbuminsa äänityksiä, joka äänitetään puoliksi Los Angelesissa ja Suomessa. Syyskuussa 2017 julkaistiin Alman seuraava single "Phases", jolla vierailee yhdysvaltalainen rap-artisti French Montana. Kappale, jonka Alma on kirjoittanut yhdessä Charli XCX:n kanssa, sai ensisoittonsa BBC:llä ja nousi heti julkaisunsa jälkeen Suomen latauslistan ensimmäiselle sijalle, sekä single- että striimatuimpien listan sijalle neljätoista. "Phases" nousi myös singlelistoille Britanniassa, Sveitsissä ja Ruotsissa.

Lokakuussa 2017 Almalle myönnettiin Suomi-palkinto. Marraskuussa 2017 hän voitti MTV Europe Music Awardsin Suomen kategorian. Joulukuussa 2017 Alma ja hänen sisarensa Anna Miettinen osallistuivat kutsuvieraina itsenäisyyspäivän vastaanotolle. Joulukuussa 2017 julkaistiin myös Charli XCX:n single "Out of My Head", jolla Alma vierailee yhdessä Tove Lon kanssa. Helmikuussa 2018 Alma voitti jälleen Emma-gaalassa Vuoden vienti -Emman, sekä Vuoden biisi -palkinnon "Chasing Highs" -kappaleesta. Maaliskuussa 2018 julkaistiin Alman *Heavy Rules Mixtape* -EP, jolla vierailee myös MØ, Kiiara ja Tove Styrke.

### Esikoisalbumi *Have U Seen Her?* (2018–)

Lokakuussa 2018 julkaistiin "Cowboy"-single, joka oli muutos aiemmasta elektropopista kitaravetoisempaan suuntaan. Kappaleen kerrottiin olevan seuraavana vuonna julkaistavan esikoisalbumin esikoissingle. Alma kuvailee albumin olevan musiikillisesti "erilaista kuin hänen nykyinen tuotantonsa" ja että albumi tulee olemaan "vanhan loppu ja uuden alku".  Kappale sijoittui parhaimmillaan Suomen singlelistan yhdeksänneksi ja radiosoittolistan kuudenneksi. Helmikuussa 2019 julkaistiin singlet "When I Die" ja "Summer", ja ilmoitettiin esikoisalbumin julkaisupäiväksi 5. huhtikuuta 2019.  Albumin julkaisu ja suunniteltu Euroopan-kiertue kuitenkin lykkääntyivät ja niiden ilmoitettiin siirtyvän syksyyn. Kesäkuussa julkaistiin single "Lonely Night".

Alma toteutti lykkääntyneen kiertueensa syksyllä 2019, jonka hän päätti Helsingin jäähallissa 2. marraskuuta 2019. Marraskuussa hän toimi myös lämmittelijänä Christina Aguileran X Tour -kiertueella Isossa-Britanniassa. 1. marraskuuta julkaistiin kappaleet "Have U Seen Her?" ja "Worst Behaviour", jolla on mukana ruotsalainen Tove Lo, ja esikoisalbumin julkaisun ilmoitettiin tapahtuvan vuonna 2020. 22. marraskuuta julkaistiin albumilta single "Bad News Baby". Maaliskuussa 2020 julkaistiin toinen kolmen kappaleen EP-kokonaisuus joka sisältää singlen "Stay All Night", ja albumin julkaisupäiväksi ilmoitettiin 15. toukokuuta. Albumi nousi julkaisuviikollaan Suomen virallisen listan ykköseksi.

### Kappaleita muille artisteille

Alma tekee kappaleita myös muille artisteille ja ilmoitti kesällä 2018 tehneensä esimerkiksi kolme kappaletta Miley Cyrukselle. Kappaleista kaksi, "Mother's Daughter" ja "Cattitude", julkaistiin 31. toukokuuta 2019 *She Is Coming* -EP:llä ja kolmas, "Slide Away", singlenä 16. elokuuta. Syksyllä 2019 julkaistiin Charlien enkelit -elokuvan tunnuskappale "Don't Call Me Angel", jonka esittävät Ariana Grande, Miley Cyrus ja Lana Del Rey, ja jota Alma oli mukana kirjoittamassa. Alma on myös itse mukana soundtrackilla kappaleella "How It's Done".

Yksityiselämä
-------------

Alman avopuoliso on runoilija Natalia Kallio.

Diskografia
-----------

*Pääartikkeli: Alman diskografia*
### Studioalbumit

| Nimi | Julkaisutiedot |
| --- | --- |
| *Have U Seen Her?* | * Julkaistu: 15. toukokuuta 2020
* Formaatti: CD, digitaalinen lataus
* Levy-yhtiö: PME Records, Warner Music Finland
 |
| Time Machine | * Julkaistu: 21. huhtikuuta 2023
* Formaatti: CD, digitaalinen lataus
* Levy-yhtiö: PME Records, Warner Music Finland
 |

Lähteet
-------

1. 1 2  Lehti, Aki: Suoraan biisileiriltä huimaan suosioon.  *Metro*, 13.7.2016, nro 124. Artikkelin verkkoversio.  (Arkistoitu – Internet Archive)
2. ↑  Kukkonen, Milla: "En anna kenenkään sanella mitä teen".  *Me Naiset*, 1.12.2016, nro 48.
3. ↑  Haura, Ella: Alma paljasti tunnetulle musiikkimedialle, miksi vaihtoi levy-yhtiötä *Voice*.  14.3.2020. Viitattu 23.5.2020.
4. ↑  He kilpailevat Idolsin semifinaalissa - suursuosikki putosi! *Ilta-Sanomat*.  28.11.2013. Viitattu 14.7.2016.
5. 1 2  Vehmas, Ilona: Sini Sabotage löysi Idolsista työkaverin ja ystävän - Almalle sopimus maailman suurimman musiikkikustantamon kanssa *Iltalehti*.  20.11.2015. Viitattu 14.7.2016.
6. 1 2  Suomalainen Alma solmi kansainvälisen levytyssopimuksen – debyyttisingle julkaistaan perjantaina! *Warner Music Finland*.  30.5.2016. Viitattu 14.7.2016.
7. ↑  Hautamäki, Mari: Tämä kotimainen laulaja on julkaissut vasta yhden biisin, mutta solminut jo sopimuksia kaikkien isojen levy-yhtiöiden kanssa *Rumba*.  3.6.2016. Viitattu 14.7.2016.
8. ↑  Almalta EP ja uusi single perjantaina 28.10! *Warner Music Finland*.  17.10.2016. Viitattu 30.10.2016.
9. ↑  Svensk, Tiina: ALMA yhteistyössä kansainvälisen huippu DJn kanssa *Kiss*.  15.7.2016.  Arkistoitu 2.9.2016. Viitattu 18.7.2016.
10. ↑  Felix Jaehn feat. Alma *OfficielleCharts.de*. Viitattu 7.8.2017. (saksaksi)
11. ↑  Lukijat ovat puhuneet! He ovat vuoden 2016 tulokkaat *Soundi*.  27.1.2017. Viitattu 29.1.2017.
12. ↑  Massa, Silja: Uusi tulokas Alma kahmi Emma-ehdokkuuksia *Yle Uutiset*.  14.12.2016. Viitattu 29.1.2017.
13. ↑  Musiikkialan parhaimmisto palkittiin yleisöennätyksen tehneessä Emma Gaalassa *Musiikkituottajat*.  4.2.2017. Viitattu 5.2.2017.
14. ↑  Koppinen, Mari: Alman hitti nostettiin jo Britannian suurimman radiokanavan A-listalle – merkitsee suurta näkyvyyttä *Helsingin Sanomat*.  25.7.2017. Viitattu 19.8.2017.
15. ↑  Chasing Highs by Alma *acharts*. Viitattu 7.8.2017. (englanniksi)
16. ↑  Vedenpää, Ville: Maailmalla nosteessa oleva Alma: Aion nostaa musiikillani Suomen maailmankartalle *Yle Uutiset*.  12.8.2017. Viitattu 19.8.2017.
17. ↑  Rautio, Samppa: Alma teki biisin supersuositun French Montanan kanssa – se on iso juttu, mutta ihan normaali jatkumo suomalaistähden uralle *YleX*.  21.9.2017. Viitattu 27.2.2018.
18. ↑  Musiikkituottajat - Tilastot - Suomen virallinen lista: French Montana, Alma - Phases *Musiikkituottajat*. Viitattu 8.10.2017.
19. ↑  Alma - Phases *Official Charts*. Viitattu 27.2.2018.
20. ↑  Phases by Alma & French Montana *acharts*. Viitattu 8.10.2017. (englanniksi)
21. ↑  Ministeri Terho myönsi Suomi-palkinnot *Opetus- ja kulttuuriministeriö*.  18.10.2017. Viitattu 4.1.2018.
22. ↑  Vatka, Miia: Alma voitti MTV Europe Music Awardsin Suomen kategorian *Iltalehti*.  13.11.2017. Viitattu 4.1.2018.
23. ↑  Pudas, Mari: Keltaisella raksatakillaan säväyttänyt Alma: "Cheek antoi meille yhden neuvon Linnaan - älä räppää, äläkä laula" *Iltalehti*.  6.12.2017. Viitattu 4.1.2018.
24. ↑  Turtinen, Toni: Charli XCX julkaisi uuden biisin – mukana tietenkin bestis Alma *Rumba*.  7.12.2017. Viitattu 27.2.2018.
25. ↑  Suomalainen, Ninni: Emma Gaala 2018: Alma oli läsnä videopuhelulla Losista, Cheek sai tuplavoiton yleisöltä, Profeetat jäi palkinnoitta, Haloo Helsinki! ja JVG yllättivät tulikuumalla yhteistyöllä *YleX*.  4.2.2018. Viitattu 27.2.2018.
26. ↑  Almalta ilmestyy perjantaina Heavy Rules –mixtape // mukana huippunimet Mø, Kiiara Ja Tove Styrke! *Warner Music Finland*.  26.2.2018. Viitattu 2.3.2018.
27. ↑  Keskitalo, Juho: Ruisrock 2018: Alma pian julkaistavasta albumistaan: Tämä on vanhan loppu ja uuden alku *YleX*.  9.7.2018. Viitattu 20.7.2018.
28. ↑  Gullichsen, Anni: Alma ei enää halua tuottaa sitä hittivarmaa elektropoppia, jota häneltä odotettiin: "Olen tehnyt paljon yhdessä Miley Cyrusin kanssa" *YleX*.  10.10.2018. Viitattu 23.5.2020.
29. ↑  Cowboy on "tehty Yhdysvalloissa yhdysvaltalaisille", mutta "vie leijonakorun vielä vähän pidemmälle" – Alman single sai ristiriitaisen vastaanoton kriitikkoraadilta
30. ↑  Musiikkituottajat - Tilastot - Suomen virallinen lista: Alma - Cowboy *Musiikkituottajat*. Viitattu 9.3.2019.
31. ↑  Almalta tänään odotettu uusi single ja video – Debyyttialbumi huhtikuussa! *Warner Music Finland*.  1.2.2019. Viitattu 23.5.2020.
32. ↑  Oskari Onninen: Kommentti: Luvattua esikois­levyä ei kuulu ja kiertue siirrettiin syksyyn: Onko Almasta tulossa suuren luokan floppi? (Tilaajille) *Helsingin Sanomat*.  9.4.2019. Viitattu 9.4.2019.
33. ↑  Alma julkaisi yllätysuutisen - yhteiskiertue supertähden kanssa: "Mikä kunnia!" *www.iltalehti.fi*. Viitattu 21.10.2019.
34. ↑  Almalta kaksi uutta biisiä - mukana Tove Lo *NRJ*.  31.10.2019.  Arkistoitu 27.11.2019. Viitattu 23.5.2020.
35. ↑  Alma - Bad News Baby *PME Records*.  22.11.2019. Viitattu 23.5.2020.
36. ↑  Aflecht, Tuomas: Alma julkaisee debyyttialbuminsa toukokuussa - kuuntele kolme uutta kappaletta *Rumba*.  14.3.2020. Viitattu 23.5.2020.
37. ↑  Suomen Virallinen Lista – Alma *Musiikkituottajat*. Viitattu 25.5.2020.
38. ↑  Vahvistus spekulaatioille - Bassoradio: Alma kirjoittaa biisejä Miley Cyrukselle *iltalehti.fi*. Viitattu 11.8.2018.
39. ↑  Fräntilä, Jarkko: Miley Cyrus julkaisi kuuden biisin albumin: suomalaistähti Alma mukana tekijänä kahdella kappaleella *Rumba*.  31.5.2019. Viitattu 23.5.2020.
40. ↑  Fräntilä, Jarkko: Miley Cyrus julkaisi uuden yllätysbiisin - Alma jälleen mukana työstämässä kappaletta *Rumba*.  16.8.2019. Viitattu 23.5.2020.
41. ↑  Puukka, Päivi: Alma laulaa Charlie's Angels -soundtrackilla *Yle Uutiset*.  18.10.2019. Viitattu 23.5.2020.
42. ↑  Määttänen, Juuso: Natalia Kallio kirjoitti feministisen runokirjan mutta häneltä kyseltiin vain parisuhteesta laulaja Alman kanssa – Tämä tiivistää Kallion viestin täydellisesti  5.2.2020. Helsingin Sanomat. Viitattu 5.2.2020.

Aiheesta muualla
----------------

* Alman virallinen Facebook-sivu
* Alman YouTube-kanava

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Suomi (KANTO)
* Yhdysvallat

 |
|  |
| Taiteenala | 
* MusicBrainz

 |
|  |
| Henkilöt | 
* Yle

 |

 |